钦定古今图书集成/明伦汇编/官常典/第746卷 > 徐尚卿 王时化 张应奇 潘梦科
## 钦定古今图书集成/明伦汇编/官常典/第746卷 > 徐尚卿 王时化 张应奇 潘梦科

按《明外史忠义传》：“尚卿，南平人，举于乡，为剑州知州。
崇祯十年十月，李自成、惠登相等以数十万众入四
川，大将侯良柱败殁于广元，遂攻陷昭化，知县王时
化死之。尚卿知贼必至，集士民泣曰：‘城必不能守，若
辈速去，吾死此’。众泣请偕去，尚卿不可。阅二日，城陷，
投缳死。贼遂长驱陷江油、彰明、安县、罗江、德阳、汉州”，
吏民皆先遁，寻掠郫县，主簿张应奇死之，陷金堂，典
史潘梦科死之。是月也，贼陷州县三十六，死事者四
人。事定，赠尚卿右参议，时化光禄丞，应奇按察司知
事，梦科将仕郎，并赐恤典。时化，湖广人，举乡试第一。